V Ý N O S

Slovenského banského úradu

z 18. mája 1987 č. 888/1987
o kontrolách, revíziách a skúškach plynových zariadení

	Slovenský banský úrad ustanovuje podľa § 57 ods. 1 písm. d) a ods. 2 zákona č. 41/1957 Zb. o využití nerastného bohatstva (banský zákon) a podľa § 10 písm. a) zákona SNR č. 42/1972 Zb. o organizácii a o rozšírení dozoru štátnej banskej správy, po dohode s príslušnými výbormi odborových zväzov a príslušnými ústrednými orgánmi štátnej správy:

 P R V Á Č A S Ť

§ 1
Rozsah platnosti

	(1) Výnos ustanovuje organizáciám pri výkone prác alebo činností podliehajúcich dozoru štátnej banskej správy 1/ povinnosti na zaistenie bezpečnosti a ochrany zdravia pri práci a bezpečnosti prevádzky pri používaní plynových zariadení alebo vykonávaní ich revízií.
	(2) Za plynové zariadenia sa pre účely tohto výnosu považujú:
a)	vyhradené plynové zariadenia 2/, okrem zariadení na degazáciu v hlbinných baniach, pre ktoré platia osobitné predpisy 3/,
b)	plynové zariadenia na ťažbu a podzemné skladovanie plynov v prírodných horninových štruktúrach vrátane ťažobných a vtláčacích sond,
ak sa v nich používajú plyny, ktorých kritická teplota je nižšia ako 50oC alebo plyny, ktoré majú pri teplote 50 °C absolútny tlak (tenziu) pár vyšší ako 0,3 MPa . 4/
	(3) Ak plynové zariadenia uvedené v odseku 2 prechádzajú alebo zasahujú do územných priestorov, vyhradených pre potreby Federálneho ministerstva národnej obrany alebo do hraničného pásma, je organizácia povinná dohodnúť prípravu a vykonanie revízie alebo skúšky s príslušným orgánom určeným Federálnym ministerstvom národnej obrany alebo Federálnym ministerstvom vnútra.

§ 2
Všeobecné ustanovenia

	(1) Vykonávaním revízií (§ 4) alebo skúšok (§ 7) plynového zariadenia poverí organizácia, ktorá prevádzkuje plynové zariadenie (ďalej len „prevádzkovateľ“) pracovníka, ktorý má pre túto činnosť osvedčenie o odbornej spôsobilosti (ďalej len „revízny technik“), vydané orgánom dozoru 5/.
	(2) Prevádzkovateľ môže zabezpečovať vykonávanie revízií alebo skúšok plynového zariadenia dodávateľským spôsobom prostredníctvom inej organizácie, ktorá má na túto činnosť oprávnenie vydané orgánom dozoru (ďalej len „oprávnená organizácia“ 6/ ).

D R U H Á Č A S Ť
KONTROLY, REVÍZIE A SKÚŠKY PLYNOVÝCH ZARIADENÍ
§ 3
Kontrola plynového zariadenia

	(1) Kontrola plynového zariadenia je posúdenie, či stav plynového zariadenia, ktoré je v prevádzke, zodpovedá požiadavkám bezpečnosti práce a prevádzky a požiadavkám požiarnej ochrany.
	(2) Kontrolou plynového zariadenia poverí prevádzkovateľ pracovníka zaškoleného na jeho obsluhu, ktorý bol preskúšaný z bezpečnostných predpisov na obsluhu kontrolovaného plynového zariadenia, požiarneho poriadku a poplachových smerníc. Prevádzkovateľ je povinný zabezpečiť preskúšanie pracovníka najmenej raz za tri roky a urobiť o tom záznam.
	(3) O kontrole plynového zariadenia urobí zaškolený pracovník záznam do prevádzkového denníka, ktorý obsahuje:
a) meno a priezvisko pracovníka, ktorý kontrolu vykonal,
b) dátum kontroly,
c) rozsah kontroly,
d) zistené závady a návrhy na ich odstránenie,
e) podpis pracovníka, ktorý kontrolu vykonal.
	(4) Kontrola plynového zariadenia sa vykonáva v termínoch určených prevádzkovateľom s prihliadnutím na technické podmienky výrobcu, prevádzkové skúsenosti, technický stav zariadenia a výsledok východiskovej alebo prevádzkovej revízie, najmenej však raz za rok.

§ 4
Revízia plynového zariadenia

	(1) Revízia plynového zariadenia je celkové posúdenie plynového zariadenia, pri ktorom sa kontrolou, vyskúšaním, prípadne i meraním zisťuje prevádzková bezpečnosť a spoľahlivosť plynového zariadenia alebo jeho časti a posúdi sa i technická dokumentácia a odborná spôsobilosť pracovníkov obsluhy a je východisková (§ 6) a prevádzková (§ 8).
	(2) Ak je súčasťou plynového zariadenia i elektrické, tlakové, zdvíhacie alebo iné zariadenie, preverí sa pri revízii celého zariadenia, či sa na týchto zariadeniach vykonala revízia podľa príslušných technických noriem. Do správy o revízii plynového zariadenia sa o tom urobí záznam.
	(3) Na vykonanie revízií je prevádzkovateľ, ktorý má plynové zariadenie v prevádzke, povinný vypracovať harmonogram prevádzkových revízií podľa prevádzkových skúseností a technického stavu plynového zariadenia. Lehoty revízií však nesmú byť dlhšie ako tie, ktoré určuje osobitný predpis, technická norma alebo výrobca plynového zariadenia a nie dlhšie ako tri roky.
	(4) V odôvodnených prípadoch (napr. keď prevádzkovateľ nezabezpečuje kontroly a revízie, neplní lehoty určených revízií, zisťujú sa závažné technické nedostatky na plynovom zariadení) môže obvodný banský úrad prikázať vykonanie mimoriadnej revízie.
§ 5
Príprava revízie plynového zariadenia

	(1) Pred začatím revízie plynového zariadenia musí prevádzkovateľ, prípadne oprávnená organizácia, vypracovať technologický postup, v ktorom určí najmä rozsah revízie, postup prác, podmienky, za ktorých bude vykonaná, a nevyhnutné opatrenia na jej vykonanie.
	(2) Pred začatím revízie plynového zariadenia je prevádzkovateľ, prípadne oprávnená organizácia, povinný v súlade s vypracovaným technologickým postupom:
a)	zabezpečiť odpojenie plynového zariadenia od prívodu energie,
b)	odplyniť plynové zariadenie alebo plyny v ňom priviesť do stavu nezlúčivej atmosféry (inertizácia) 7), prípadne v plynovom zariadení zabezpečiť nezávadnú atmosféru,
c)	vykonať nevyhnutné merania v miestach, v ktorých by mohlo dôjsť k ohrozeniu zdravia alebo života osôb alebo k ohrozeniu majetku a podľa výsledkov merania určiť a vykonať potrebné opatrenia,
d)	vykonať protipožiarne opatrenia podľa osobitných predpisov 8/,
e)	zabezpečiť potrebný počet kvalifikovaných pracovníkov a vybaviť ich potrebným náradím, prístrojmi a osobitnými ochrannými pracovnými prostriedkami,
f)	zabezpečiť pre prípad potreby dýchaciu a oživovaciu techniku, protiplynovú alebo záchrannú službu,
g)	zabezpečiť ďalšie opatrenia vyplývajúce z technologického postupu revízie.

§ 6
Východisková revízia plynového zariadenia

	(1) Po dokončení montáže nového alebo rekonštruovaného plynového zariadenia je dodávateľská organizácia povinná zabezpečiť pred jeho uvedením do prevádzky východiskovú revíziu, vrátane vyhotovenia správy o výsledku revízie. Táto správa je súčasťou dodávky plynového zariadenia.
	(2) Pri východiskovej revízii sa musí preveriť:
a)	úplnosť a správnosť technickej dokumentácie plynového zariadenia,
b)	či sa na plynovom zariadení vykonali predpísané skúšky, vrátane úplnosti a správnosti záznamov o skúškach,
c)	či plynové zariadenie zodpovedá predpisom o požiadavkách bezpečnosti práce a prevádzky a požiarnej ochrany,
d)	či je plynové zariadenie vybavené predpísanými meracími, kontrolnými a bezpečnostnými zariadeniami,
e)	kvalita montážnych prác (výsledky nedeštruktívnych skúšok zvarov a pod.),
f)	či montážne práce vykonali pracovníci s predpísanou odbornou kvalifikáciou,
g)	kvalita vedenia montážnej dokumentácie (doklady o kvalite materiálu, armatúr, zvarov a pod.),
h)	či sa vykonala revízia aj na elektrických, tlakových, zdvíhacích alebo na iných zariadeniach, ak sú súčasťou revidovaného plynového zariadenia,
i)	iné okolnosti dôležité z hľadiska bezpečnosti práce a prevádzky a požiarnej ochrany.

§ 7
Príprava skúšky a skúška plynového zariadenia

	(1) Po dokončení montáže alebo rekonštrukcie plynového zariadenia je povinný prevádzkovateľ alebo oprávnená organizácia zabezpečiť pred jeho uvedením do prevádzky skúšku; skúškou plynového zariadenia sa rozumie jeho preskúšanie, či zodpovedá určeným požiadavkám bezpečnosti práce a prevádzky, požiarnej ochrany a projektovaným technickým hodnotám.
	(2) Pred začatím skúšky plynového zariadenia musí revízny technik poverený jej vykonaním, prípadne oprávnená organizácia, vypracovať technologický postup skúšky, v ktorom určí najmä jej rozsah, postup práce, vrátane opatrení na jej bezpečné vykonanie a podmienky, za ktorých je uznaná za úspešnú.
	(3) Pred začatím skúšky plynového zariadenia je organizácia povinná vykonať opatrenia podľa § 5 ods. 2 a ďalej zabezpečiť:
a)	vytýčenie a označenie bezpečnostného pásma podľa požiadaviek projektu plynového zariadenia a to v prípadoch, keď sú pri skúške prekračované prevádzkové hodnoty alebo umele vytvorené havarijné stavy, prípadne je plynové zariadenie krátkodobo preťažené,
b)	aby sa v prípadoch uvedených v písmene a) nezdržiavali v priebehu skúšky nepovolané osoby v bezpečnostnom pásme,
c)	aby sa pracovníci poverení vykonaním skúšky zdržiavali v jej priebehu na bezpečnom mieste určenom technologickým postupom skúšky,
d)	aby meracie a ovládacie zariadenia, ktoré sa v priebehu skúšky používajú, boli uložené na bezpečnom mieste,
e)	aby sa pripojovacie potrubie a tlakové nádoby potrebné na vykonanie skúšky vopred vyskúšali na určený skúšobný pretlak,
f)	správnosť merania hlavných meracích prístrojov.
(4) Ak sa pri skúške plynového zariadenia zistili závady, musí sa skúška opakovať po ich odstránení.

§ 8
Prevádzková revízia plynového zariadenia

	(1) Prevádzkovateľ je povinný zabezpečiť vykonávanie prevádzkových revízií plynového zariadenia podľa vypracovaného harmonogramu (§ 4 ods. 3).
	(2) Prevádzkovateľ je povinný vykonať prevádzkovú revíziu vždy:
a)	po skončení skúšobnej prevádzky,
b)	po generálnej oprave,
c)	po zásahoch, ktoré majú vplyv na bezpečnosť práce a prevádzky,
d)	po nútenom odstavení plynového zariadenia,
e)	po odstavení plynového zariadenia na obdobie dlhšie ako 6 mesiacov,
f)	v prípadoch uložených príslušnými technickými normami a pokynmi výrobcu (dodávateľa) plynového zariadenia,
	(3) Pri prevádzkovej revízii sa musí skontrolovať najmä:
a)	zmena na plynovom zariadení od poslednej revízie,
b)	záznamy o vykonaných kontrolách a skúškach plynového zariadenia,
c)	úplnosť a správnosť prevádzkovej technickej dokumentácie,
d)	funkcia bezpečnostných, kontrolných, meracích a ovládacích zariadení, vrátane odskúšania navodených poruchových stavov,
e)	funkcia vetrania, odsávania a celková funkcia zariadenia,
f)	tesnosť plynového zariadenia,
g)	vybavenie pracoviska určenou protipožiarnou technikou, osobnými ochrannými pracovnými prostriedkami, predpísanou dýchacou a oživovacou technikou,
h)	stav pracoviska, jeho vybavenie bezpečnostnými značkami a tabuľkami, ako aj výskyt vplyvov, ktoré sťažujú obsluhu a spôsobujú nadmerné preťaženie plynového zariadenia,
i)	či obsluha bola zaškolená (§ 3 ods. 2),
j)	úplnosť a správnosť prevádzkového poriadku 7/ a návodov na obsluhu, najmä či zodpovedajú technickej dokumentácii a zmenám vykonaným od poslednej revízie,
k)	iné okolnosti, dôležité z hľadiska bezpečnosti práce a prevádzky a požiarnej ochrany.

§ 9
Správa o východiskovej a prevádzkovej revízii plynového zariadenia

	O výsledku revízie napíše revízny technik, prípadne oprávnená organizácia, ktorá revíziu vykonala správu o revízii, ktorá musí obsahovať:
a)	názov a sídlo organizácie s presným označením prevádzky, v ktorej sa revízia vykonala,
b)	dátum vykonania revízie, meno a priezvisko revízneho technika a evidenčné číslo jeho osvedčenia,
c)	druh revízie (východisková, prevádzková),
d)	označenie, druh a technické hodnoty revidovaného plynového zariadenia,
e)	údaje o vykonanom meraní a vyskúšaní plynového zariadenia, vrátane výrobných alebo evidenčných čísiel použitých meracích prístrojov,
f)	zistené závady a nedostatky, ich závažnosť z hľadiska bezpečnosti práce a prevádzky,
g)	návrh opatrení a lehôt na odstránenie zistených závad a nedostatkov,
h)	údaje o tom, či a ako boli odstránené závady zistené pri predchádzajúcej revízii, prípadne pri kontrole,
i)	celkové zhodnotenie revidovaného plynového zariadenia z hľadiska bezpečnosti práce a prevádzky a požiarnej ochrany,
j)	podpis a odtlačok pečiatky revízneho technika,
k)	v prípade, že revíziu vykonala oprávnená organizácia, jej názov a číslo oprávnenia.

T R E T I A Č A S Ť

REVÍZNY TECHNIK

§ 10
Odborná spôsobilosť

	(1) Organizácia je povinná pracovníka, ktorého hodlá poveriť vykonávaním revízií alebo skúšok plynových zariadení a ktorý na túto činnosť nemá osvedčenie o odbornej spôsobilosti vydané orgánom dozoru, prihlásiť obvodnému banskému úradu na preverenie odbornej spôsobilosti. 
	(2) Pracovník prihlásený na preverenie odbornej spôsobilosti musí spĺňať tieto predpoklady:
a)	byť zdravotne spôsobilý 9/
b)	mať vysokoškolské vzdelanie technického smeru a najmenej jeden rok odbornej praxe pri prevádzke plynového zariadenia, alebo mať úplné stredné odborné vzdelanie technického smeru a najmenej tri roky odbornej praxe pri prevádzke plynového zariadenia.
	(3) Žiadosť o preverenia odbornej spôsobilosti musí obsahovať: 
a)	meno a priezvisko pracovníka, 
b)	údaje o vzdelaní a dĺžke odbornej praxe pracovníka,
c)	označenie druhu a rozsahu požadovaného osvedčenia a označenie zariadenia, na ktorom bude pracovník vykonávať revízie alebo skúšky,
d)	druh práce a miesto výkonu prác,
e)	názov a sídlo organizácie, odtlačok pečiatky a podpis vedúceho organizácie.
	(4) Termín a miesto preverenia odbornej spôsobilosti oznámi obvodný banský úrad organizácii (§ 2) najmenej 30 dní vopred.
	(5) Pri preverovaní odbornej spôsobilosti obvodný banský úrad preskúša pracovníka zo znalostí predpisov na zaistenie bezpečnosti práce a prevádzky a z teoretických vedomostí z odboru plynových zariadení s prihliadnutím na požadovaný druh a rozsah osvedčenia.

§ 11
Osvedčenie

	(1) Na základe úspešného preskúšania podľa § 10 ods. 5 obvodný banský úrad vydá pracovníkovi do 30 dní po preskúšaní osvedčenie, v ktorom vyznačí druh a rozsah odbornej spôsobilosti.
	(2) Ak prevádzkovateľ žiada o rozšírenie rozsahu osvedčenia, obvodný banský úrad preverí odbornú spôsobilosť pracovníka preskúšaním podľa § 10 ods. 5 a vydá mu nové osvedčenie. Doterajšie osvedčenie obvodný banský úrad odoberie. K žiadosti o rozšírenie rozsahu osvedčenia musí byť pripojená kópia doterajšieho osvedčenia pracovníka. 

§ 12
Povinnosti revízneho technika

(1) Revízny technik poverený vykonávaním revízií plynových zariadení, prípadne oprávnená organizácia, sú povinní najmä:
a)	vykonávať revízie v rozsahu svojho osvedčenia,
b)	vypracovať technologický postup na vykonanie revízie plynového zariadenia,
c)	riadiť prípravné práce na revíziu plynového zariadenia a kontrolovať, či sa pri týchto prácach a pri vlastnej revízii dodržujú platné predpisy, technické normy a technologický postup,
d)	o výsledku revízie vyhotoviť správu,
e)	ak plynové zariadenie bezprostredne ohrozuje život a zdravie pracovníkov alebo majetok, ihneď odstaviť plynové zariadenie z prevádzky,
f)	na základe výsledku revízie (§ 12 ods. 1 písm. d/) navrhnúť opatrenia na odstránenie zistených závad a nedostatkov,
g)	spolupracovať pri školení pracovníkov, ktorí sú poverení obsluhou a kontrolou plynových zariadení a zúčastňovať sa na ich preskúšavaní.
	(2) Revízny technik poverený vykonaním skúšok plynových zariadení, prípadne oprávnená organizácia, sú povinní najmä:
a)	vykonať skúšky v rozsahu svojho osvedčenia,
b)	vypracovať technologický postup skúšky plynového zariadenia (§ 7),
c)	riadiť prípravné práce na skúšku plynového zariadenia a kontrolovať, či sa pri jej príprave a v priebehu skúšky dodržujú predpisy, technické normy a technologický postup,
d)	o výsledku skúšky vyhotoviť zápisnicu,
e)	na základe úspešného výsledku skúšky doporučiť uvedenie plynového zariadenia do prevádzky.
Š T V R T Á Č A S Ť

PRECHODNÉ A ZÁVEREČNÉ USTANOVENIA

§ 13

	Na plynových zariadeniach uvedených do prevádzky pred účinnosťou tohto výnosu je prevádzkovateľ povinný vykonať prevádzkové revízie najneskôr do jedného roka odo dňa účinnosti tohto výnosu.

§ 14

	Výnimku z § 10 ods. 2 písm. b) môže povoliť na základe žiadosti prevádzkovateľa Slovenský banský úrad, ak sú na to závažné dôvody a ak to doporučí orgán nadriadený organizácii.

§ 15
Zrušovacie ustanovenia

	Zrušuje sa § 67, 68 a 69 úpravy Slovenského banského úradu zo 4. januára 1981 č. 8/1981 o bezpečnosti a ochrane zdravia pri práci a o bezpečnosti prevádzky pre vrtné a geofyzikálne práce a pre ťažbu, úpravu a podzemné uskladňovanie kvapalných nerastov a plynov v prírodných horninových štruktúrach, registrovanej v čiastke 16/1981 Zb.

§ 16
Účinnosť

	Tento výnos nadobúda účinnosť 1. júlom 1987 10/.

Predseda:
Ing. Baran, CSc. v. r.